‘Rowers’ gebyt, geskiet toe polisie hul planne fnuikArgieffoto: SAPD / Facebook Die polisie in Durban het vier vermeende diewe se planne gefnuik om ŉ Standard Bank te beroof. “Die polisie het ŉ wenk ontvang dat die Standard Bank in Noordkusweg beroof gaan word, en hulle het vier persone in ŉ VW Golf Gti buite die bank opgemerk,” het maj. Thulani Zwane, woordvoerder van die polisie, gesê. “Die polisie het die mans agternagesit en hulle het hul motor langs die voertuiglisensiekantoor in Percy Osborneweg verlaat voordat hulle ŉ Mercedes-Benz gekaap het.” In hierdie stadium het ŉ polisiehelikopter reeds die mans begin volg toe hulle die motor in Eerstelaan in Stamford Hill verlaat het toe hulle in ŉ verkeersknoop beland het. “Twee van die mans het gevlug, en twee van die verdagtes het na die Rip Curl-klerewinkel gevlug,” het Zwane bygevoeg. “Een van die vermeende rowers is by die ingang van die winkel geskiet en ŉ tweede man het agter in die winkel tussen klere weggekruip. Hy is aangekeer nadat ŉ personeellid die polisie in kennis gestel het en die polisie se snuffelhonde hom opgespoor het.” Glynn Henman het gesê hy en sy personeel het gedink die winkel word beroof. Sy personeel het glo na die agterkant van die winkel gevlug toe die twee mans die winkel betree het. Twee van die personeellede het by die trappe afgekom om die personeel en klante kalm te hou. “Twee van ons personeellede het langs hom [die verdagte] gestaan. Hulle het nie eers besef enigiemand was daar nie, want hy het tussen die klere weggekruip,” het hy bygevoeg. Robert McKenzie, woordvoerder vir die KwaZulu-Natalse nooddienste het gesê die twee mans is in ŉ ernstige toestand. Een van die verdagtes het bytwonde van die hond en die tweede het verskeie skietwonde. Die polisie het beslag gelê op ŉ AK47-aanvalsgeweer en ŉ ongelisensieerde vuurwapen. Zwane het gesê die polisie is steeds op soek na die ander twee mans wat gevlug het.